A Tanács irányelve

(1989. április 13.)

a műtrágyák kalcium-, magnézium-, nátrium- és kéntartalma tekintetében a 76/116/EGK irányelv kiegészítéséről és módosításáról

(89/284/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100a. cikkére,

tekintettel a Bizottság javaslatára [1], az Európai Parlamenttel együttműködve [2],

tekintettel a Gazdasági és Szociális Bizottság véleményére [3],

mivel intézkedéseket kell elfogadni a belső piac 1992. december 31-ig történő fokozatos létrehozására; mivel a belső piac egy belső határok nélküli térség, ahol biztosított az áruk, személyek, szolgáltatások és tőke szabad mozgása;

mivel a legutóbb a 88/183/EGK irányelvvel [4] módosított, a műtrágyákra vonatkozó tagállami jogszabályok közelítéséről szóló, 1975. december 18-i 76/116/EGK tanácsi irányelv [5] megállapította a szilárd EGK-műtrágyák forgalmazásának szabályait; mivel szükségesnek bizonyult az említett irányelv kiterjesztése az ilyen műtrágyák kalcium-, magnézium-, nátrium- és kéntartalma tekintetében;

mivel a 76/116/EGK irányelv a továbbiakban a csak kalcium-, magnézium- és kéntartalmú műtrágyákra is alkalmazható,

ELFOGADTA EZT AZ IRÁNYELVET:

1. cikk

A 76/116/EGK irányelv I. mellékletében felsorolt EGK-műtrágyák magnézium-, nátrium- és kéntartalmát fel lehet tüntetni, feltéve hogy ezek az elemek az ezen irányelv 2. cikkében meghatározott minimális mennyiségben jelen vannak, és az EGK-műtrágyák továbbra is megfelelnek a 76/116/EGK irányelv I. melléklete követelményeinek. Ilyen esetekben az irányelv 6. cikke b) pontjában meghatározott jelöléssel kiegészítik a típusmegjelölést.

2. cikk

Az 1. cikkben említett EGK-műtrágyák magnézium-, nátrium- és kéntartalmát csak akkor lehet feltüntetni, ha azok tartalmaznak legalább:

- 2 % magnéziumoxidot (MgO), azaz 1,2 % Mg-t,

- 3 % nátriumoxidot (Na2O), azaz 2,2 % Na-t,

- 5 % kéntrioxidot (SO3), azaz 2 % S-t.

3. cikk

(1) Ezen irányelv értelmében a tápanyagnak számító kalciumtartalmat csak az I. mellékletben felsorolt 1. és 2. típusú műtrágyák esetében kell feltüntetni, a (2) bekezdés sérelme nélkül.

A tagállamok meghatározhatják, hogy a területükön forgalmazott műtrágyák kalciumtartalmát oxid formában (CaO), elemi formában (Ca) vagy mindkét formában tüntessék fel.

A következő képletet kell alkalmazni a kalciumoxid-tartalom kalciumtartalommá történő átszámítására:

kalcium (Ca) = kalciumoxid (CaO) × 0,715

(2) A 76/116/EGK irányelv I. melléklete C. részében említett, lombozat permetezésére szánt folyékony műtrágyák oldható kalciumtartalmát meg lehet határozni, ha a tartalom eléri legalább a 8 % kalciumoxidot (= 5,7 % Ca-t).

4. cikk

Az ezen irányelv és mellékletei rendelkezéseinek megfelelő műtrágyákon feltüntethető az "EGK-MŰTRÁGYA" jelölés.

5. cikk

A tagállamok meghatározhatják, hogy a területükön forgalmazott műtrágyák magnézium-, nátrium- és kéntartalmát az alábbi formák közül melyikben tüntessék fel:

- oxid formában (MgO, Na2O, SO3), vagy

- elemi formában (Mg, Na, S),

- vagy mindkét formában.

A következő képleteket kell alkalmazni a nátriumoxid- és a kéntrioxid-tartalom nátrium-, illetve kéntartalommá történő átszámítására:

- nátrium (Na) = nátriumoxid (NaO) × 0,742,

- kén (S) = kéntrioxid (SO3) × 0,400.

Az oxidtartalom számításakor a legközelebbi tizedesig kell kerekíteni az összeget.

6. cikk

Azonosítás céljából a következő jelölések használata kötelező:

a) "EGK-MŰTRÁGYA" nyomtatott nagybetűkkel;

b) a műtrágya típusának megjelölése:

- vagy a 76/116/EGK irányelv I. mellékletének megfelelően, a típusmegjelölést a "tartalmaz…" kifejezés és az ezen irányelvben említett, a műtrágyában megtalálható elemek neve vagy vegyjele követi. A 76/116/EGK irányelvben említett elemek tartalmát mutató adatokat zárójelben követhetik az e rendelet I. mellékletében említett elemek adatai,

- vagy ezen irányelv I. mellékletének megfelelően történik;

c) minden egyes tápanyag vonatkozásában a garantált tápanyagtartalom és a garantált tartalom formája és/vagy oldhatósága, amennyiben a műtrágyákról szóló irányelvek mellékletei ezeket meghatározzák.

A tiszta és a kevert műtrágyák tápanyagtartalmát tömegszázalékban kell megadni egész számokkal, illetve, ahol szükséges, egy tizedes értékig.

Amennyiben egy műtrágya számos feltüntetendő elemet tartalmaz, azok tartalmát a következő sorrendben kell feltüntetni:

N, P2O5 és/vagy P, K2O és/vagy K, CaO vagy Ca, MgO és/vagy Mg, Na2O és/vagy Na, SO3 és/vagy S.

A tápanyagok formáját és oldhatóságát a műtrágya tömegszázalékában is ki kell fejezni, kivéve ahol a 76/116/EGK irányelv I. melléklete kimondottan rendelkezik e tartalom más módon történő kifejezéséről.

A tápanyagokat mind szavakkal, mind a megfelelő kémiai szimbólumokkal jelzik, pl.: nitrogén (N), foszfor (P), foszfor-pentoxid (P2O5), kálium (K), káliumoxid (K2O), magnézium (Mg), magnéziumoxid (MgO), nátrium (Na), nátriumoxid (Na2O), kén (S), kéntrioxid (SO3), kalcium (Ca) és kalciumoxid (CaO).

7. cikk

Az 1. cikkben említett műtrágyák magnézium-, nátrium- és kéntartalmát az alábbi formák valamelyike szerint kell feltüntetni:

- a teljes tartalom a műtrágya tömegszázalékában kifejezve,

- amennyiben egy elem vízben teljesen oldódik, csak a vízben oldható mennyiséget kell feltüntetni,

- a teljes tartalom és a vízben oldódó tartalom a műtrágya tömegszázalékában kifejezve, amennyiben az oldható tartalom legalább negyede a teljes tartalomnak.

A tartalmat a 76/116/EGK irányelv 8. cikkében említett vizsgálati módszerrel kell meghatározni.

8. cikk

A feltüntetett kalcium-, magnézium-, nátrium- és kéntartalom megengedett eltérése ezen elemek feltüntetett tartalmának a negyede lehet, abszolút értelemben maximum 0,9 % lehet a CaO, MgO, Na2O és SO3 esetében, azaz Ca-nál 0,64, Mg-nál 0,55, Na-nál 0,67 és S-nél 0,36.

9. cikk

A 76/116/EGK irányelv I. melléklete a következőképpen módosul:

1. az ezen irányelv II. mellékletében említett kálium-szulfátos keserűsó EGK-műtrágyát 7-es sorszámmal csatolják az A. részhez – Egyszerű műtrágyák, III. Káliumműtrágyák;

2. az ezen irányelv II. mellékletében említett kalciumnitrát-oldat EGK-műtrágyát folyékony műtrágyaként 3-as sorszámmal csatolják a C. részhez – Folyékony műtrágyák, 1. Egyszerű műtrágyák.

10. cikk

(1) A tagállamok elfogadják azokat a rendelkezéseket, amelyek szükségesek ahhoz, hogy ennek az irányelvnek az értesítéstől [6] számított 12 hónapon belül megfeleljenek. Erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

11. cikk

Ennek az irányelvnek a tagállamok a címzettjei.

Kelt Luxembourgban, 1989. április 13-án.

a Tanács részéről

az elnök

P. Solbes

[1] HL C 20., 1988.1.26., 5. o.

[2] HL C 262., 1986.10.10., 82. o. és HL C 47., 1989.2.27.,

[3] HL C 134., 1988.5.24., 6. o.

[4] HL L 83., 1988.3.29., 33. o.

[5] HL L 24., 1976.1.30., 21. o.

[6] A tagállamokat 1989. április 17-én értesítették erről az irányelvről.

--------------------------------------------------

I. MELLÉKLET

MŰTRÁGYÁK, AMELYEK TÁPANYAGKÉNT FŐKÉNT KALCIUMOT, MAGNÉZIUMOT VAGY KÉNT TARTALMAZNAK

Sorszám | Típusmegjelölés | Az előállításra és az alapvető összetevőkre vonatkozó adatok | Minimális tápanyagtartalom (tömegszázalék) Adatok a tápanyagok kifejezésére Egyéb követelmények | Egyéb adatok a típusmegjelölésre | Garantált tápanyagtartalom A tápanyagok oldhatósága Egyéb követelmények |

1 | 2 | 3 | 4 | 5 | 6 |

1 | Kalciumszulfát | Természetes vagy ipari eredetű termék, amely különböző hidratáltsági fokú kalciumszulfátot tartalmaz | 25 % CaO 35 % SO3 A kalcium és a kén összes CaO + SO3 formában kifejezve Az őrlemény finomsága: legalább 80 % átesik a 2 mm-es lyukméretű szitán,legalább 99 % átesik a 10 mm-es lyukméretű szitán | A szokásos márkanevekkel kiegészíthető | Összes kéntrioxid Opcionális: összes CaO |

2 | Kalciumklorid-oldat | Ipari eredetű kalciumklorid-oldat | 12 % CaO A kalcium vízben oldódó CaO-ként kifejezve | | Kalciumoxid Opcionális: növény-permetezésre |

3 | Elemi kén | Viszonylag finom, természetes vagy ipari termék | 98 % S (245 %: SO3) A kén összes SO3-ként kifejezve | | Összes kéntrioxid |

4 | Keserűsó | Ásványi eredetű termék, fő összetevője egyszeresen hidratált magnéziumszulfát | 24 % MgO 45 % SO3 A magnézium és a kén vízoldható magnéziumoxidként és kéntrioxidként kifejezve | A szokásos kereskedelmi nevekkel kiegészíthető | Vízoldható magnéziumoxid Opcionális: vízoldható kéntrioxid |

5 | Magnéziumszulfát | Fő összetevőként hétszeresen hidratált magnéziumszulfátot tartalmazó termék | 15 % MgO 28 % SO3 A magnézium és a kén vízben oldódó magnéziumoxidként és kéntrioxidként kifejezve | A szokásos kereskedelmi nevekkel kiegészíthető | Vízben oldódó magnéziumoxid Opcionális: vízben oldódó kéntrioxid |

6 | Magnéziumklorid-oldat | Ipari eredetű, magnéziumklorid feloldásával nyert termék | 13 % MgO A magnézium magnéziumoxidként kifejezve Maximális kalcium tartalom: 3 % CaO | | Magnéziumoxid |

--------------------------------------------------

II. MELLÉKLET

Sorszám | Típusmegjelölés | Az előállításra és az alapvető összetevőkre vonatkozó adatok | Minimális tápanyagtartalom (tömegszázalék) Adatok a tápanyagok kifejezésére Egyéb követelmények | Egyéb adatok a típusmegjelölésre | Garantált tápanyagtartalom A tápanyagok oldhatósága Egyéb kritériumok |

1 | 2 | 3 | 4 | 5 | 6 |

7 | Káliumszulfátos keserűsó | Káliumszulfát hozzáadásával keserűsóból nyert termék | 8 % MgO A magnézium vízoldható MgO-ként kifejezve 6 % K2O A kálium vízoldható K2O-ként kifejezve Összes MgO + K2O: 20 % Maximális klórtartalom: 3 % Cl | A szokásos kereskedelmi nevekkel kiegészíthető | Vízoldható magnéziumoxid Vízoldható káliumoxid Opcionális: a klórtartalom megemlítése, amennyiben az kisebb 3 % Cl-nál |

3 | Kalciumnitrát-oldat | Kalciumnitrát vízben történő feloldásával nyert termék | 8 % N A nitrogén salétromsavas formában lévő nitrogénként kifejezve, maximum 1 % nitrogén ammónia formájában kifejezve | A típusmegjelölést, amennyiben helyénvaló, az alábbi jelzések egyike követheti: levéltrágyázáshoz,tápanyagoldatok készítéséhez,öntözéses tápanyag-utánpótláshoz | Összes nitrogén Opcionális: nitrogén salétromsavas formában,nitrogén ammóniaként,kalcium, az 5. oszlopban meghatározott felhasználási módok esetében |

--------------------------------------------------